Bruselj, 29.07.2004

KOM(2004) 528 končno

2004/0179 (CNS)

Predlog

UREDBA SVETA

o spremembi Uredbe (ES) št. 1035/2001 o oblikovanju sistema dokumentacije ulovov za ribe vrste Dissostichus spp.

(predložena s strani Komisije)

OBRAZLOŽITVENI MEMORANDUM

Komisija za ohranjanje morskih živih virov na Antarktiki (CCAMLR) je na svojem osemnajstem letnem zasedanju novembra 1999 sprejela sistem dokumentacije ulovov za ribe vrste Dissostichus spp. Ta sistem je namenjen izboljšanju spremljanja mednarodnega prometa z ribami vrste Dissostichus spp. in določanju izvora vseh vrst, ki se uvozijo na ozemlje pogodbenih strank CCAMLR, ali pa se iz njega izvozijo. V skladu z ohranitvenimi ukrepi CCAMLR mora sistem prav tako omogočati ugotavljanje, ali so bile ribe vrste Disssotichus spp. ulovljene v območju konvencije, in zbiranje podatkov, ki se nanašajo na ulove za lažje strokovno vrednotenje staležev. Nanaša se na vse ulove rib vrste Dissostichus spp., ki so bili izvedeni znotraj ali zunaj območja konvencije.

Ta sistem je bil v zakonodajo Skupnosti prenesen z Uredbo Sveta (ES) št. 1035/2001 z dne 22. maja 2001 o oblikovanju sistema dokumentacije ulovov za ribe vrste Dissostichus spp.

CCAMLR je na svojem dvaindvajsetem letnem zasedanju novembra 2003 ugotovila, da so bile ribe vrste Dissostichus spp., na katere se nanaša dokumentacija ulova, iztovorjene v pristaniščih držav, ki niso uporabljale sistema dokumentacije ulovov. Prav tako je ugotovila, da so potrjevanje iztovarjanja v pristaniščih držav, ki so uporabljale ta sistem, namesto pristojnih pristaniških organov v nekaterih primerih izvajali pristojni organi države ladijske zastave.

Ob upoštevanju dejstva, da lahko ti različni načini izvajanja povzročijo goljufivo rabo sistema dokumentacije ulovov z vplivom na spremljanje njegove uporabe, je CCAMLR odločila, da sprejme določene spremembe, namenjene izboljšanju sistema dokumentacije in zlasti opredelitvi pristojnih organov, ki so določeni za potrjevanje iztovarjanja rib vrste Dissostichus spp. na dokumentaciji ulova. Ta odločitev je povezana s spremembo sklepa o uporabi pristanišč držav, ki ne uporabljajo sistema dokumentacije ulovov za ribe vrste Dissostichus spp., in je namenjena temu, da bodo plovila z ribolovnim dovoljenjem za ribe vrste Dissostichus spp. dolžna iztovoriti ulove v državah, ki uporabljajo omenjeni sistem ter bodo razpolagala s seznamom omenjenih držav. To spremembo sklepa je Skupnost podprla; zato jo je potrebno, čeprav ne gre za zavezujoč pravni instrument, prenesti v zakonodajo Skupnosti.

Za sistem dokumentacije ulovov, ki se uporablja za ves trgovinski promet z ribami vrste Dissostichus spp., so bila nazadnje vpeljana tudi dopolnila za opredelitev pojma uvoza.

Komisija predlaga, da Svet sprejme tako spremenjeno uredbo.

2004/0179 (CNS)

Predlog

UREDBA SVETA

o spremembi Uredbe (ES) št. 1035/2001 o oblikovanju sistema dokumentacije ulovov za ribe vrste Dissostichus spp.

SVET EVROPSKE UNIJE JE -

ob upoštevanju Pogodbe o ustanovitvi Evropske skupnosti in zlasti člena 37 Pogodbe,

ob upoštevanju predloga Komisije[1],

ob upoštevanju mnenja Evropskega parlamenta[2],

ob upoštevanju naslednjega:

Uredba Sveta (ES) št. 1035/2001 z dne 22. maja 2001 o oblikovanju sistema dokumentacije ulovov za ribe vrste Dissostichus spp.[3] uveljavlja sistem dokumentacije ulovov, ki ga je Komisija za ohranjanje morskih živih virov na Antarktiki (v nadaljevanju "CCAMLR") sprejela na svojem osemnajstem letnem zasedanju novembra 1999.

CCAMLR je na svojem triindvajsetem letnem zasedanju novembra 2003 uveljavila določeno število sprememb sistema in s tem povezanega sklepa, ki so namenjene izboljšanju nadzora nad iztovarjanjem rib vrste Dissostichus spp. in spremljanja sistema dokumentacije.

Za sistem dokumentacije ulovov, ki se uporablja za ves trgovinski promet z ribami vrste Dissostichus spp., je potrebno opredeliti pojem uvoza.

Zato je potrebno spremeniti Uredbo (ES) št. 1035/2001 -

SPREJEL NASLEDNJO UREDBO:

Člen 1

Uredba (ES) št. 1035/2001 se spremeni, kot sledi:

K členu 3 se doda točka d):

"d) "uvoz": carinsko dovoljena raba ali uporaba, navedena v točki 15(b) člena 4 Uredbe Sveta (EGS) št. 2913/92[4], kot tudi carinski postopki, navedeni v točkah 16(a) do 16(f) člena 4 iste uredbe".

Člen 4 se nadomesti z naslednjim besedilom:

"Člen 4

1. Države članice sprejmejo vse potrebne ukrepe, da se dodelitev licenc ali dovoljenj za ulov rib vrste Dissostichus spp. dopolnjuje z obveznostjo iztovarjanja ulovov v državah, ki uporabljajo sistem dokumentacije ulovov.

2. Licencam ali dovoljenjem za ulov rib vrste Dissostichus spp. države članice priložijo seznam držav, ki uporabljajo sistem dokumentacije ulovov.

3. Države članice sprejmejo vse potrebne ukrepe, da ribiške ladje, ki plujejo pod njihovo zastavo in imajo dovoljenje za izvajanje ribolova vrste Dissostichus spp., pri vsakem iztovarjanju ali pretovarjanju rib vrste Dissostichus spp. pravilno izpolnijo dokumentacijo ulova."

V točki b) odstavka 1 člena 10 se prva alinea nadomesti z naslednjim besedilom:

"- potrditev, ki jo podpiše in ožigosa uradni predstavnik države pristanišča iztovarjanja ali proste cone, ki deluje pod vodstvom bodisi carinske uprave bodisi pristojnih ribiških organov pristaniške države, in je pristojen za potrjevanje ulovnih certifikatov za ribe vrste Dissostichus spp.,"

V odstavku 1 člena 12 se prva alinea nadomesti z naslednjim besedilom:

"- potrditev, ki jo podpiše in ožigosa uradni predstavnik države pristanišča iztovarjanja ali proste cone, ki deluje pod vodstvom bodisi carinske uprave bodisi pristojnih ribiških organov pristaniške države, in je pristojen za potrjevanje ulovnih certifikatov za ribe vrste Dissostichus spp.,"

Člen 2

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik

[1] UL C [...] [...], str. [...]

[2] UL C [...] [...], str. [...]

[3] UL L 145, 31.5.2001, str. 1. Uredba, spremenjena z Uredbo (ES) št. 669/2003 (UL L 97, 15.4.2003, str. 1).

[4] UL L 302, 19.10.1992, str. 1.